Onsdag er to nye gang- og sykkelveier i regi av Bergensprogrammet klare til bruk.

Da åpner et fire kilometer langt gang- og sykkelveinett tilknyttet Bybanens byggetrinn 3 fra Lagunen til Flesland.

Samtidig kan man ta i bruk 350 meter gang- og sykkelvei i Fabrikkgaten mellom Inndalsveien og Kanalveien.

«Dette er en dobbel julegave til syklistene», skriver Statens vegvesen i en pressemelding.

Åpningen av gang- og sykkelveinettet langs bybanetraseen finner sted onsdag klokken 13.00 ved det nye bybanestoppet ved Dyrhovdtunnelen i Sandslimarka.

Fylkesvaraordfører Pål Kårbø står for den offisielle markeringen, og elever fra Skranevatnet skole har med syklene sine for å teste ut det nye anlegget.

Den 120 meter lange Dyrhovdtunnelen er for øvrig den første kombinerte bybane- og sykkeltunnelen i Norge.

LES FLERE: NYHETER